
Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd yn y cwricwlwm sy’n datblygu yng Nghymru.

Mae’r aseiniad hwn yn gofyn i ni drafod yn feirniadol datblygiad y defnydd o lythrennedd, rhifedd a chymhwysedd digidol (LlRhCD) fel cyfrifoldebau trawsgwricwlaidd yng nghwricwlwm Cymru. Ond, yn gyntaf, mae angen i ni ystyried beth yn union y mae ‘trawsgwricwlaidd’ yn ei olygu, a beth yw’r gwahaniaeth rhwng iaith a llythrennedd, Mathemateg a rhifedd, TGCh a chymhwysedd digidol. Yn ogystal, ystyrir y defnydd o LlRhCD o fewn y cwricwlwm presennol a sut mae athrawon yn ymgorffori’r agweddau yma yn eu gwersi arferol. Hefyd, ystyrir pa effaith gaiff datblygiadau cwricwlwm Cymru ar LlRhCD yn y dyfodol.

Pwysleisia Roy (2016) fod yr ymadrodd 'trawsgwricwlaidd' o fewn ysgolion yn golygu cysyniad i'w weithredu, ond mae diffyg eglurder ynglŷn â'r term amorffaidd hwn yn parhau. Beth yw trawsgwricwlaidd? Pam ei fod yn bwysig a sut y gellir ei weithredu?
Ymhelaetha Savage (2009) gan nodi fod nodweddion yr ymagwedd drawsgwricwlaidd at ddysgu yn penodi sensitifrwydd tuag at synthesis, o wybodaeth, sgiliau a dealltwriaeth o wahanol feysydd pwnc. Mae'r rhain yn llywio addysgeg gyfoethog sy'n hyrwyddo dull o ddysgu sy'n ymgorffori ac yn archwilio'r sensitifrwydd ehangach hwn trwy wahanol ddulliau.

Beth yw Llythrennedd, Rhifedd a Chymhwysedd Digidol?

Pwysleisia’r wefan Addysg Alban (2018) fod Mathemateg yn bwysig yn ein bywyd bob dydd. Mae’n caniatáu i ni i reoli nifer o agweddau yn ein bywydau ac i wneud synnwyr o'r byd o'n hamgylch. Gellir defnyddio mathemateg i fodelu sefyllfaoedd go iawn a gwneud cysylltiadau a rhagfynegiadau gwybodus. Gellir dysgu sgiliau sydd eu hangen arnom i ni ddehongli a dadansoddi gwybodaeth, symleiddio a datrys problemau, asesu risg a gwneud penderfyniadau gwybodus.
Mae Mathemateg yn chwarae rhan allweddol o’n bywydau o fewn nifer o wahanol feysydd megis Gwyddoniaeth neu dechnolegau, ac mae'n hollbwysig ymchwilio a datblygu mewn meysydd megis Peirianneg, Gwyddoniaeth gyfrifiadurol, Meddygaeth a chyllid. 
Gall Mathemateg ganiatáu mynediad i blant a phobl ifanc i’r cwricwlwm ehangach a'r cyfle i ddilyn astudiaethau a diddordebau pellach. Er hyn, beth yw’r gwahaniaeth rhwng Mathemateg a rhifedd?

Diffinia Addysg Alberta (dim dyddiad) rhifedd fel y gallu, hyder a pharodrwydd i ymgysylltu â gwybodaeth feintiol a gofodol i wneud penderfyniadau gwybodus ym mhob agwedd o fywyd pob dydd. Mae gan unigolyn rhifog (numerate) yr hyder a'r ymwybyddiaeth i wybod pryd a sut i ddefnyddio dealltwriaeth feintiol a gofodol yn y cartref, yn yr ysgol, yn y gweithle neu yn y gymuned. Cytuna Rhifedd Cenedlaethol (2014) mae’r gallu i fod yn rhifog yn golygu bod gennych yr hyder a’r medr i ddefnyddio rhifau a dulliau mathemategol ym mhob agwedd o fywyd megis yn y gweithle, mewn gweithgareddau ymarferol bob dydd yn y cartref a thu hwnt. Rhoddir enghraifft o ddefnyddwyr rhifedd megis wrth reoli ein harian, megis rhieni sy'n helpu eu plant i ddysgu ac wrth i gleifion wneud synnwyr o wybodaeth iechyd. Maent yn diffinio rhain fel hanfodion rhifedd (Essentials of numeracy).

 “Mae bod yn rhifog yn golygu y gallu i resymu wrth ddefnyddio rhifau a chysyniadau mathemategol eraill trwy gymhwyso hyn mewn ystod o gyd-destunau gwahanol ac i ddatrys amrywiaeth o broblemau. Mae bod yn rhifedig gymaint â meddwl am bethau a rhesymu rhesymegol o ran 'gwneud symiau’.” (Rhifedd Cenedlaethol, 2014)

Yn ôl ‘The difference between’ (2012) mae rhywfaint o debygrwydd sy’n gorgyffwrdd rhwng rhifedd a Mathemateg sydd felly yn drysu llawer. Mae Mathemateg yn faes astudio sy'n cynnwys niferoedd a gweithrediadau arbenigol sy'n gwneud delio â symiau'n haws i ni. Mae cysyniadau anodd o amser, cyflymder, gwres, golau, cymaliadau ac ati yn hawdd eu deall gyda chymorth symbolau a gweithrediadau mathemategol. Fodd bynnag, mae mathemateg pur yn cael ei egluro gan ddefnyddio symbolau ac arwyddion yn unig, yn gymhleth ac yn mynd y tu hwnt i rifau. Mae mathemateg yn cynnwys llawer o gymalau megis geometreg, algebra, trigonometreg, calcwlws, ac ati. Mae rhifedd yn gysyniad y cyfeirir ato fel y gallu i ddefnyddio cysyniadau mathemategol yn ddeallus yn ein bywydau bob dydd. Er hyn, eglura Llywodraeth Cymru (2013) bod rhifedd yn wahanol i’r pwnc mathemateg gan ei fod yn golygu cymhwyso’r sgiliau a ddysgwyd mewn gwersi Mathemateg mewn modd trawsgwricwlaidd, byd go iawn, nid dim ond y sgiliau eu hunain. Ymhelaethwyd trwy ddweud y disgwylir i’r sgiliau gweithdrefnol fod yn llawer mwy datblygedig yng nghyfnod allweddol 3. Ond, disgwylir i’r cyd-destun a’r broblem fod yn fwy anodd ac felly bydd ymresymu yn datblygu. Eglura’r Cyngor y Cwricwlwm, Arholiadau ac Asesu (CEA) fod: 

“disgyblion yn caffael cysyniadau mathemategol cynnar trwy weithgareddau sy'n cynnwys didoli, cyfateb, cymharu, dosbarthu, a gwneud patrymau a dilyniannau mewn cyd-destunau gwahanol. Dylai'r gweithgareddau hyn gynnwys chwarae, archwilio ac ymchwilio, gwneud ac arsylwi, siarad a gwrando, a gofyn ac ateb cwestiynau.” (CEA, Dim dyddiad)

Adnabydda Llywodraeth Cymru (2008, tud. 5) sgiliau iaith, llythrennedd a chyfathrebu fel ffactorau hanfodol yn natblygiad disgyblion. Mae iaith yn ffurf ar gyfathrebu sy’n galluogi ni i fynegi ein meddyliau syniadau, teimladau, emosiynau a gwybodaeth. Gall hyn gynnwys arwyddion di-eiriau a gweithredoedd megis mynegiant yr wyneb, osgo a symudiadau’r corf a goslef y llais. Diffinia’r Yr Ymddiriedolaeth Llythrennedd Cenedlaethol (Dim Dyddiad) fod llythrennedd fel y gallu i ddarllen, ysgrifennu, siarad a gwrando mewn ffordd sy'n ein galluogi i gyfathrebu'n effeithiol a gwneud synnwyr o'r byd. Yn ôl CEA (Dim Dyddiad) mae llythrennedd yn canolbwyntio ar ddatblygu gallu pob plentyn i ddeall a defnyddio iaith, llafar ac ysgrifenedig, fel rhan annatod o ddysgu ym mhob maes. Mae datblygu iaith a llythrennedd yn hanfodol i fyw a dysgu. Defnyddir iaith i gyfathrebu, i rannu a mynegi teimladau, i roi a chael gwybodaeth ac i ddeall syniadau a datblygu meddyliau. Dylir ystyried iaith a llythrennedd yn gyfannol, gan ystyried y cysylltiadau rhwng siarad a gwrando a darllen ac ysgrifennu sy'n ymestyn ar draws holl feysydd y cwricwlwm. Ymhelaetha Llywodraeth Cymru (2013, tud. 16) nad yw llythrennedd wedi’i gyfyngu i fecaneg dadgodio geirfa o fewn brawddegau syml sy’n ramadegol gywir. Mae llythrennedd yn ymwneud â’r sgiliau sydd eu hangen i ddeall iaith ysgrifenedig a llafar, dehongli’r hyn a gafodd ei ysgrifennu neu ei ddweud, a gwneud casgliadau o’r dystiolaeth sydd o’n gwmpas. Mae hefyd yn ymwneud â’r gallu i gyfathrebu – yn rhugl, yn gywir ac yn ddarbwyllol. Mae llythrennedd yn seiliedig ar ddatblygu darllen, ysgrifennu ac iaith lafar ar draws pob maes a phwnc.  (Llywodraeth Cymru, 2013, tud.16) 

Felly, beth yw’r gwahaniaeth rhwng llythrennedd ac iaith?
Diffinia ‘The difference between’ (2013) iaith fel offeryn cymdeithasol sy'n galluogi bodau dynol i ryngweithio a chydweithio â'i gilydd. Heb iaith, mae bron yn amhosib cyfleu ein teimladau ac emosiynau i berson arall. Pan fyddwn yn siarad am iaith benodol, rydym yn bennaf yn pryderu am lafar yr iaith. Cyniga ‘The differnce between’ (2013) yr esiampl bod person sy’n honni ei bod yn deall Saesneg, y rhagdybiaeth gyffredinol yw ei bod yn gallu siarad a deall yr iaith yn dda. Mae Iaith yn fodd i ryngweithio cymdeithasol, ac mae plentyn yn dysgu siarad geiriau mewn iaith yn unig oherwydd ei fod yn eu clywed gan ei rieni ac eraill yn y teulu. Erbyn bod plentyn yn ddigon hen i fynd i ysgol, dylai allu siarad yn gywir yn ei famiaith. 

Beth yw Cymhwysedd digidol?

Noda’r wefan ‘School Education Gateway’ (2015) fod cymhwysedd digidol yn hanfodol ar gyfer dysgu, gweithio a chymryd rhan weithredol yn y gymdeithas. Ar gyfer addysg ysgol, mae’n bwysig i ddeall y cymhwysedd ei hun ac i wybod sut i’w ddatblygu.
Esbonia Llywodraeth Cymru (2016, tud. 2) fod cymhwysedd digidol yn set o sgiliau, gwybodaeth ac agweddau i alluogi defnydd hyderus, creadigol a beirniadol o dechnolegau a systemau. Dyma'r set sgiliau sy'n galluogi person i fod yn ddinesydd digidol hyderus, i ryngweithio a chydweithio'n ddigidol, i gynhyrchu gwaith yn ddigidol a bod yn hyderus wrth drin data a meddwl cyfrifiadurol i ddatrys problemau.
Ymhelaetha’r wefan IGI Global sef Cyhoeddwr rhyngwladol o wybodaeth wyddonol (Dim dyddiad) fod cymhwysedd digidol yn ymwneud ar allu i ddefnyddio gwahanol systemau a thechnolegau gwahanol mewn ffordd hyderus a chreadigol. Ond, hategir sgiliau sylfaenol TGCh i gymhwysedd digidol, trwy’r defnydd o gyfrifiaduron i adfer, asesu, storio, cynhyrchu, cyflwyno a chyfnewid gwybodaeth, a chyfathrebu a chymryd rhan mewn rhwydweithiau cydweithredol trwy'r rhyngrwyd. Er hyn, pwysleisia’r grŵp lliwio TGCh (2013, tud.8-9) y dylir datblygu sgiliau dyfnach a dealltwriaeth ac ni ddylai'r cymwyseddau hynny gael eu rhagfynegi yn bennaf ar dechnolegau sy'n newid yn gyflym.

Cwricwlwm Cymru
Yn 2011 cyhoeddodd Gweinidog Addysg Cymru bod codi safonau llythrennedd a rhifedd yn ‘flaenoriaeth’ o fewn ysgolion ar draws Cymru. O ganlyniad, cyhoeddwyd y Fframwaith Llythrennedd a Rhifedd (FfLlRh) Cenedlaethol. Cafodd ei gynllunio gyda’r nod o  ddatblygu sgiliau llythrennedd a rhifedd disgyblion yn ystod eu cyfnod yn yr ysgol. Ceisia’r FfLlRh gydblethu gofynion y cwricwlwm seiliedig gyda’r Fframwaith sgiliau i ddysgwyr 3 i 19 oed. Tynnu’r sylw’n benodol at ddatblygu sgiliau meddwl, TGCh, rhif a chyfathrebu. Daeth y fframwaith yn statudol yn 2013. Noda’r Cynulliad Cenedlaethol Cymru (2013, tud. 1) fod dau brif reswm am y fframwaith sef ddiffyg dylanwad y fframwaith sgiliau anstatudol a phryder canlyniadau Cymru o dan raglen ryngwladol Asesu Myfyrwyr (PISA) 2009. Cyhoeddwyd canlyniadau PISA 2012 ym mis Rhagfyr 2013 ac uchelgais fwyaf y Llywodraeth oedd gwelliant sylweddol yng nghanlyniadau PISA 2015. Y ffaith ddigalon yw bod FfLlRh ddim wedi gwneud llawer o les i ddatblygiad ein disgyblion. Wrth gymharu canlyniadau PISA 2006 â chanlyniadau 2015 gwelir fod gwahaniaeth o chwe phwynt yn y sgôr cyfartalog Mathemateg. Yn ogystal, roedd sgôr darllen PISA gyfartalog Cymru yn 2015 yn 477. Mae hyn wedi parhau'n sefydlog ers 2006 (481). 
Yr hyn sy’n drist yw bod y FfLlRh wedi effeithio ar athroniaeth Y Cyfnod Sylfaen, sef dysgu trwy chwarae. Penoda’r FfLlRh bwyslais ar geisio datblygu agweddau llythrennedd a rhifedd ym mhob gwers neu sesiwn yn yr ysgol. O ganlyniad, gellir cwestiynu a ydyn wedi cymryd un cam yn ôl yn hytrach a dau gam ymlaen? 

Yn dilyn adolygiad yr Athro Donaldson o gwricwlwm Cymru cyniga 68 o argymhellion i’r cwricwlwm. Noda Donaldson (2015, tud. 42) y dylai datblygu llythrennedd, rhifedd a chymhwysedd digidol yn gyfrifoldeb i holl athrawon Cymru. Yn ogystal, noda fod;
“galw am bobl ifanc sydd â gwell lefelau o ran llythrennedd, rhifedd a sgiliau ehangach, gan gynnwys meddwl mewn modd beirniadol, creadigrwydd a datrys problemau, wedi ysgogi tuedd ryngwladol i fabwysiadu cwricwla sy’n rhoi mwy o bwys ar ddatblygu sgiliau, ochr yn ochr â’r dull traddodiadol o addysgu pynciau neu ‘feysydd dysgu’, neu fel rhan o’r dull hwnnw” (Donaldson, 2015, tud. 7)
Yn ôl adroddiad gan Fforwm Economaidd y Byd (2016), amcangyfrifwyd y bydd 65% o blant sydd yn yr ysgol gynradd heddiw yn y pen draw, yn gweithio mewn mathau o swyddi hollol newydd nad ydynt yn bodoli eto. Bydd hyd yn oed nifer o’r swyddi "presennol" wedi newid yn  sylweddol o fewn y gweithleoedd a drawsnewidiwyd gan dechnoleg, newid demograffeg a globaleiddio. Cwestiyna’r fforwm sut y gallwn baratoi myfyrwyr ar gyfer swyddi a gweithleoedd nad ydynt yn bodoli eto? Cyhoeddodd ‘Academi Connections’ syniadau gan athrawon sy’n arloeswyr mewn addysg ar-lein. Pwysig yw nodi mae dyma faes nad oedd yn bodoli ugain mlynedd yn ôl. Yn ogystal, cyhoedda’r Fforwm Economaidd y Byd (2016) dudalen wê ‘Beth yw’r sgiliau fydd angen i fyfyriwr yn y 21ain ganrif?’. Ymhelaethwyd ar ba sgiliau fydd angen ar ddisgyblion er mwyn llwyddo yn y gweithle yn y 21ain ganrif.  Yn ôl y wefan bydd rhaid i ymgeiswyr swyddi heddiw allu cydweithio, cyfathrebu a datrys problemau - sgiliau a ddatblygir yn bennaf trwy ddysgu cymdeithasol ac emosiynol (SEL). Wedi'i chyfuno â sgiliau traddodiadol, bydd yr hyfedredd cymdeithasol ac emosiynol hwn yn galluogi myfyrwyr i lwyddo yn yr economi ddigidol sy'n datblygu. Bydd angen 16 o sgiliau penodol ar fyfyrwyr yn y ganrif hon. Caiff y sgiliau i rannu i dri chategori sef llythrennedd sylfaenol, cymwyseddau a rhinweddau cymeriad. O fewn y categori llythrennedd sylfaenol nodwyd llythrennedd, rhifedd, llythrennedd gwyddonol, llythrennedd TGCh, llythrennedd ariannol a llythrennedd diwylliannol a dinesig.  Erbyn hyn, noda’r wefan Dysgu Cymru (2018) fod cymhwysedd digidol yn un o dri chyfrifoldeb trawsgwricwlaidd. Dylid canolbwyntio’r sgiliau digidol y gellir eu defnyddio mewn amrywiaeth eang o bynciau a sefyllfaoedd. O ganlyniad i’r cyhoeddiad y Fframwaith Cymhwysedd Digidol a ddaeth yn statudol i bob ysgol i’w gweithredu yn 2016. 
Un ffordd mae ysgolion yn ymgorffori cymhwysedd digidol mewn gwersi yw trwy ddefnyddio gweithgareddau STEM sef (Science Technology Engineering Mathematics). Cwricwlwm sy'n seiliedig ar y syniad yw STEM, addysgu myfyrwyr mewn pedair disgyblaeth benodol - gwyddoniaeth, technoleg, peirianneg a mathemateg - mewn ymagwedd ryngddisgyblaethol a chymhwysol. Yn hytrach na dysgu'r pedwar disgyblaeth ar wahân a phynciau ar wahân, mae STEM yn eu hintegreiddio i mewn i paradigm dysgu cydlynol yn seiliedig ar y byd go iawn. Yn ogystal, mae STEM yn cynnig cynllun addysg beirianneg megis LEGO a hyd oed yn helpu ariannu rhai ysgolion er mwyn iddynt gynnig mwy o gyfleodd iddynt ddefnyddio technoleg i atgyfnerthu’r dysgu.

Nid oes unrhyw amheuaeth fod nifer o’r sgiliau mae cwricwlwm Cymru yn ceisio eu hymgorffori a’u ddatblygu yn ddefnyddiol ac a fydd o fudd i ddisgyblion yn y dyfodol. Cefnogir hyn wrth gymharu â chwricwlwm Lloegr ar Alban ym mhle mae cynhwysedd digidol a nifer o’r sgiliau a nodwyd yn rhan allweddol o’u cwricwlwm presennol. Ymhelaethwyd o fewn y ddogfen ‘Curriclum for Excellence Technologies  Experiences and Outcomes’ (2018) gan lywodraeth yr Alban. Mae'r fframwaith yn cynnwys profiadau a chanlyniadau creadigol, ymarferol a gwaith sy'n datblygu sgiliau ar gyfer busnes, llythrennedd digidol, gwyddoniaeth gyfrifiadurol, bwyd, tecstilau, crefft, dylunio, peirianneg, graffeg a thechnolegau cymhwysol. Dylid gosod, fel gyda llythrennedd, rhifedd ac iechyd a lles, llythrennedd digidol wrth wraidd pob dysgu, nid yn unig maes technoleg y cwricwlwm. Gellid cwrdd â chanlyniadau llythrennedd digidol mewn unrhyw feysydd cwricwlwm / pob un, ac felly gall pob ymarferydd gyfrannu at a'u hatgyfnerthu.
Cefnogir hyn gan Lywodraeth Lloegr (2013, tud. 1-2) sy’n amlygu fod cyfrifiaduron nawr yn rhan o fywyd bob dydd. I'r rhan fwyaf ohonom, mae technoleg yn hanfodol i'n bywydau, gartref ac yn y gwaith. Mae 'meddwl cyfrifiadurol' yn sgil y mae'n rhaid addysgu plant os ydynt am fod yn barod ar gyfer y gweithle ac yn gallu cymryd rhan yn effeithiol yn y byd digidol hwn.

Diweddlgo
Nid oes unrhyw amheuaeth fod datblygu sgiliau llythrennedd, rhifedd a chymhwysedd digidol yn hollbwysig i ddatblygiad disgyblion ac i sicrhau llwyddiant nes ymlaen yn eu bywydau megis y byd gwaith. 
O brofiad presennol, teimlaf ar adegau fod gormod o bwyslais ar ddatblygu’r sgiliau yma ac rydym yn anghofio'r peth pwysicaf oll, sef lles y disgyblion a gwneud yn siŵr fod y disgyblion yn gadael addysg yn ddisgyblion gwybodus gyda’r sgiliau i lwyddo yn y dyfodol. Noda Tiley-nunn (2014, tud. 5-6) taw mater craidd gyda mathemateg gynradd yw'r diffyg cytundeb dros yr hyn sydd yn wirioneddol bwysig. Defnyddir y termau rhifedd a mathemateg yn gyfnewidiol, ac mae llawer yn dadlau eu bod yr un fath. Os ydym yn trin rhifedd yn yr un modd â llythrennedd, yna mae'n ymwneud â chael y gallu mathemategol angenrheidiol i lwyddo ym mywyd bob dydd.

Mae yna bwyslais enfawr nawr ar ddefnyddio technoleg o fewn yr ystafell ddosbarth i atgyfnerthu’r dysgu a bydd ysgolion yn cael ei asesu gan Estyn, Erw a.y.y.b. Er hyn, mae’n bwysig nodi fod technoleg yn ddrud ac yn datblygu ar gyfradd gyflym. Gwelir problem ariannu technoleg yn yr ysgolion. Erbyn iddynt archebu’n teclynnau neu godi digon o arian u’w fforddio, mae’r fersiwn ddiweddaraf newydd wedi'i lansio. Yn ogystal, mae’n amlwg nad oes gan nifer o staff ysgolion ddim digon o ddealltwriaeth i weithredu’r fframwaith cymhwysedd digidol yn effeithiol oherwydd nid oes ganddyn nhw ddigon o ddealltwriaeth o dechnoleg eu hunain. Rydym ni fel cenedl yn rhedeg tuag at addysg trwy dechnoleg ac weithiau ddim yn ystyried y peryglon sydd yn ategol. 

Mae newid ar y gweill. Dydy’r system addysg heddiw ddim yn gweithio’n effeithiol fel y dylai. Mae llawer o newid wedi bod o fewn y  maes addysg yn y blynyddoedd diweddar ac anodd i rai athrawon i’w cadw lan gyda’r datblygiadau diweddar. Mae llawer o athrawon hun ddim wedi dysgu am dechnoleg yn ystod ei haddysg hwy yn yr ysgol ac maent heb yr hyder a’r ddealltwriaeth i gadw lan gyda’r datblygiadau diweddara mewn technoleg. Rydym yn rhy gyflym i neidio ar y ffasiwn ddiweddara heb ystyried eu goblygiadau. Falle, ar ddiwedd dydd, yr angen mwyaf yw bod gan blant y sgiliau i gael mynediad i unrhyw wybodaeth sydd angen arnynt trwy lythrennedd, rhifedd a chymhwysedd digidol effeithiol.

